Назгөл Дибаеваның Илфак Шиһаповка тапшырылмаган хатлары: «Китмә, аңлат миңа...»

	Ул инде ярты ел безнең белән юк... 29 ноябрь көнне хезмәттәшебез, якын дустыбыз, искиткеч талантлы шәхес Илфак Шиһаповның үлеменә ярты ел булды. Шул вакыт эчендә аны уйламаган бер көн булдымы икән? Менә ишекләрне киң итеп каерып ачып килеп керер, көр тавышы белән бүлмәләрне тутырыр, «Үзең ничек соң?» – дип, һәрберебезнең хәлен сорашып чыгар кебек.	 Редакциягә әле дә аны искә алып язган җылы хатлар килә, кая барсак та, укучыларыбыз якты хатирәләр, хөрмәт белән искә ала. Әледән-әле матбугатта язмалары күренә, радио-телевидениедә җырлары яңгырый. Илфак үзе генә юк... Соңгы айларда ул социаль челтәрләрдә бер туташның фотосын куя башлаган иде. Яшь, чибәр кызның кем булуы турында сорап, безгә дә мөрәҗәгать итүчеләр булды. Ул – Башкортстаннан Назгөл Дибаева. Бер тапкыр да күрешмәсәләр дә, алар шактый вакыт якыннан аралашып тордылар. «Якын кешем» дип атый иде Илфак үзе Назгөлне. Ул безгә Илфакның үлеменнән соң язган көндәлек язуларын бирде. Әлеге җылы хатларны газетабызда да бастырыр­га булдык. Аларны үзгәртүсез бирәбез. Илфак... Илфак абый... Сиңа абый диеп тә дәшә алмый идем, безнең 28 ел арабызны уйламыйча, 18 яшьлек тиле кыз белән егет кебек аралаштык... Син еракта булсаң да, hәрвакыт янымда кебек идең. Идең түгел, юк, син әле дә янымда! Мин хисләремне кая куярга, кая барып бәрелергә белмичә, сиңа хат язам, ә син, янымда утырып: «Ну, Наз­гөөөөөөл, ну булды, ну барысы да әйбәт бит, кызым!» – диясең кебек. Син менә берсендә болай дип язган идең: «Уйларым белән син йок­лаганда яныңа килеп чүгәлим дә, озаклап, синең сабыйларныкыдай иреннәреңә, мөлаемлык, наз бөркелеп торган йөзеңә, зифа буй-сыныңа карап торам...» Әле дә шулай кырыем­да, минем күзләрдән яшьне сөртеп, карап утырасың сыман... 
	---	
Шәһри Казан

	№ --- | 06.12.2017	


